У складзе зборнай Саюза перад Алімпіядай-1972 у Сапара паехалі ў Італію, там павінен быў быць асноўны адбор на Гульні. У гэты час быў добра гатовы, нават форма на мяне ўжо была пашыта. Але ўмяшаўся выпадак. На самалёт спазніўся адзін з трэнераў Уладзімір Іерусалімскі, ён у нас у асноўным адказваў за змазку лыж. Перад самай галоўнай гонкай пачалі падбіраць мазь, ды зрабілі гэта няправільна, памяняўшы вадкую на цвёрдую. У выніку ўся эліта ў гэтай гонцы правалілася. Маматаў, Ціханаў, Пузанаў аказаліся дзесьці ў хвасце. Выйграў яе юніёр — Георгій Буранаў, я заняў трэцяе месца і, па сутнасці, у алімпійскі склад праходзіў, але кіраўніцтва вырашыла, што спаборніцтвы ў Італіі ўлічвацца з-за гэтага правалу першых нумароў не будуць, будзе яшчэ адзін адбор на Сахаліне.